“Ушанаваў Гасподзь беларускі край святымі, што добра дагадзілі Яму”, – гэтыя словы святочнага трапара сёння гучаць ва ўсіх праваслаўных храмах нашай роднай зямлі – сінявокай Беларусі. На працягу тысячагадовай гісторыі Праваслаўнай Царквы на нашых старажытных землях у розныя часы праславіліся сваім жыццём угоднікі Божыя, якія сталі дастойнымі ўдзельнікамі Яго нябеснай славы. Нам, сваім нашчадкам, яны пакінулі ў спадчыну неацэнны духоўны вопыт і ўзор высокага служэння. І ўзор гэты вельмі блізкі і даступны для нас, бо здзяйснялі сваё самаахвярнае служэнне Богу, а таксама таму, хто проста быў побач з імі, блізкія і дарагія нам людзі – нашы святыя продкі: “свяціцелі, мучанікі, прападобныя і праведныя”.